Pozvánka na tlačovú konferenciu o aktívnej politike trhu práce

Inštitút zamestnanosti organizuje v utorok dňa 6. júna 2006 o 10:00 v priestoroch Inštitútu zamestnanosti tlačovú konferenciu na tému "Aktívna politika trhu práce v programoch politických strán". Tlačová konferencia zhrnie informácie prezentované na konferencii o aktívnej politike trhu práce, ktorá sa koná 5. júna 2006.

Na tlačovej konferencii bude tím Inštitútu zamestnanosti v skrátenej forme prezentovať prístupy k aktívnej politike trhu práce podľa predstáv jednotlivých politických strán kandidujúcich do parlamentných volieb a výsledky odbornej konferencie.

Program tlačovej konferencie

6.6.2006 – utorok, priestory Inštitútu zamestnanosti, Povraznícka 11
Tlačová konferencia
10:00:00	zahájenie tlačovej konferencie, Viliam Páleník
10:15:00	zhrnutie programov strán, tím Inštitútu zamestnanosti
11:15:00	záver tlačovej konferencie, diskusia

link pozvánka v iných formátoch .sxw .pdf .doc

Viac informácií získate na internetovej stránke Inštitútu zamestnanosti www.iz.sk .

Viliam Páleník

prezident Inštitútu zamestnanosti

Popis problematiky

Slovenská republika v miere nezamestnanosti napriek zlepšeniu stále patrí k horším krajinám Európskej únie.

Zvlášť ťaživá situácia je v miere dlhodobej nezamestnanosti, v ktorej sme najhoršou krajinou EÚ 25. Neopomenuteľným prostriedkom riešenia dlhodobej nezamestnanosti je aktívna politika trhu práce zahrňujúca mobilitu pracovných síl v reakcii na štruktúrne zmeny.

Podľa učebnicových definícií sa aktívna politika trhu práce zvyčajne chápe ako systém informačných a sprostredkovateľských služieb, rekvalifikačných programov, podpory súkromného podnikania a vzniku nových pracovných miest. Podporou zvyšovania kvalifikácie a celoživotného vzdelávania sa politika zamestnanosti snaží o zlepšenie štruktúry ponuky pracovných miest. Špecifická pozornosť je v nej obvykle venovaná znevýhodneným skupinám nezamestnaných (mladí, dlhodobo nezamestnaní, zdravotne znevýhodnení) a rovnako oblastiam a regiónom, v ktorých je nezamestnanosť výrazne presahujúca priemer.

Cieľom tohto podujatia je vytvorenie priestoru pre odbornú diskusiu o programoch politických strán z pohľadu samotného chápania pojmu aktívnej politiky trhu práce, jeho opodstatnenosti v našich podmienkach a konkrétnych prístupov k jej realizácii.

Konferencie sa zúčastnia predstavitelia politických strán, odborná verejnosť z akademickej, hospodárskej a verejnej sféry. Široká verejnosť bude o výsledkoch informovaná prostredníctvom médií.

Inštitút zamestnanosti

Inštitút zamestnanosti je občianske združenie, mimovládna nezisková organizácia, založená pre výskum problémov zamestnanosti. Zbiera informácie o trhu práce s cieľom byť platformou pre ich výmenu.

Zameriava sa na trh práce a Slovensku ako i v Európskej Únii, v zmysle jeho diferencovanosti podľa regiónov, veku, vzdelania, atď.

Rieši problémy aktívnych politík trhu práce, celoživotného vzdelávania, strednodobých a dlhodobých stratégií a prognóz so zameraním sa na regionálne rozdiely.

Viac informácii je na našej stránke www.iz.sk .

2006-06-01T17:07:25